**MED EKO SERVIS d.o.o.**

**PLAN POSLOVANJA**

**ZA 2020. GODINU**

**Pomer, prosinac 2019.**

**SADRŽAJ**

**1. Uvodna razmatranja ……….………………………..………………. 3**

**2. Temeljni podaci Društva ……………...…………………………………. 5**

**3. Misija, vizija i ciljevi Društva ………………………………………………. 6**

**4. Plan prihoda po poslovnim jedinicama…………………………………...…7**

**5. Plan rashoda po poslovnim jedinicama……………………………………..10**

**6. Terminski financijski plan……………………………………………………13**

**7. Politika zapošljavanja u 2020. godini…………………………………………14**

**8. Plan investicija u 2020. godini…………………………………………….…..17**

**9. Zaključak…………………………………………………………………...….18**

**1. UVODNA RAZMATRANJA**

**Osvrt na poslovanje u 2019. godini**

U 2019. godini najveći naglasak bio je na unapređenju sustava odvoza otpada po sistemu „od vrata do vrata“. Ovo je bila prva godina kako je sustav u punoj funkciji, a novi cjenik usluga u primjeni.

Najveći problemi u poslovanju vezani su uz pitanje rješavanja pojedinih vrsta otpada, i to prvenstveno glomaznog i bio otpada (otpad od sječe stabala). ŽCGO Kaštijun te vrste otpada ne prima, a ovlašteni sakupljač Metis d.o.o. nije u mogućosti prihvatiti sve količine koje sakupimo. Cijene zbrinjavanja tih vrsta otpada su iznimno visoke, i značajno utječu na troškove poslovanja.

Tijekom godine ovlašteni sakupljači su počeli od nas tražiti naknadu i za prihvat odvojeno prikupljene plastike i stakla, a u prosincu 2019. stigla je obavijest da više niti za odvojeno prikupljeni papir nećemo dobiti naknadu, već će papir preuzimati bez naknade.

Time je u potpunosti preokrenuta početna postavka da će komunalno društvo za odvojeno prikupljenu plastiku, papir, staklo i metal dobiti određenu naknadu od ovlaštenog sakupljača, i dovedeni smo u situaciju da sada predaju odvojeno prikupljenih frakcija ili mi plaćamo, ili ih u najboljem slučaju predajemo na daljnju obradu bez naknade.

Med eko servis je poduzeo brojne mjere i uspostavio poslovne kontakte sa brojnim ovlaštenim sakupljačima u nastojanju da riješi specifične vrste otpada, kao što su odjeća, EE i električni otpad, toneri, baterije, otpadna ulja, glomazni i bio otpad.

Sustav odvoza po sistemu „od vrata do vrata“ je na području Općine Medulin dobro prihvaćen.

Kako bismo povećali kvalitetu i dostupnost usluge, na području Općine ugrađena su 4 polupodzemna spremnika sa karticama, a omogućili smo i prikupljanje MKO putem vrećica zapremine 60 i 80 l, što je pogodno za povremene korisnike kojima ne odgovara naš kalendar odvoza.

Tokom cijele godine sustavno se radi na edukaciji i podizanju svijesti o potrebi odvajanja otpada kod korisnika, i to podjelom brošura uz račune, i kroz edukativne sadržaje u medijima.

Učinci novog sistema naplate usluge prikupljanja otpada se stalno prate, tako da je tokom 2019. došlo do 2 promjene cjenika: od 01.02.2019. ukinuta je CMJU za dodatne posude, a od 01.05.2019. smanjena je CMJU za 10%.

Pritisak korisnika usluga u smislu zahtjeva za pojašnjenjem ili korekcijom sustava naplate i dalje je velik, što iziskuje silan angažman svih zaposlenih kako bi se izišlo u susret korisnicima i riješilo sva otvorena pitanja.

Tokom godine uočeni su brojni slučajevi nepravilnog odlaganja otpada, na što su naši djelatnici zajedno sa komunalnim redarima Općine Medulin svakodnevno reagirali.

Plan za 2020. godinu izrađuje se na temelju podataka o poslovanju za razdoblje 01.01.-31.10.2019., pa se očekuje da će u velikoj mjeri realno prikazati poslovanje u narednoj godini.

**Kakvu poslovnu situaciju očekujemo u 2020. godini?**

U rujnu 2019. Uredba o gospodarenju komunalnim otpadom je izmijenjena, pa se Općina Medulin nalazi u procesu usklađivanja Odluke o načinu prikupljanja MKO i BKO sa izmjenama Uredbe. Tokom 2020. će radi usklađenja sa izmjenama zakonskih propisa vjerojatno doći i do izmjena cijena i uvjeta pružanja usluge.

Od posebnog značaja u idućoj godini je iznalaženje rješenja za plasiranje odvojeno sakupljenih vrsta otpada, te glomazni i bio otpad. Za kvalitetno rješenje ovog problema potrebna je suradnja svih pružatelja javne usluge prikupljanja otpada na području Istre.

S radom će započeti novoizgrađeno reciklažno dvorište na zoni Kamik, gdje će se ostvariti uvjeti za odlaganje raznih vrsta otpada koje će građani moći sami dovoziti. Utjecaj reciklažnog dvorišta na rezultate poslovanja društva u ovom trenutku je teško procijeniti.

Obzirom na brojne nove troškove djelatnosti sakupljanja i odvoza otpada, koja je ključna djelatnost MED EKO SERVISA, biti će potrebno donositi izmjene i dopune ovog plana.

**Koje mjere planiramo poduzeti?**

Primjena ISO certifikata:

ISO 9001:2008 – sustav upravljanja kvalitetom

ISO 14001:2004 – sustav upravljanja okolišem

Želimo temeljiti svoje poslovanje na najvišim upravljačkim standardima.

Uvođenje FMC-a:

Društvo je obveznik Zakona o fiskalnoj odgovornosti. Temeljem toga nužno je uvesti FMC sustav kako bi se moglo udovoljiti zakonskim obvezama, i prije svega, organizirati upravljačke procese na kvalitetan i učinkovit način.

Jačanje komunikacije sa korisnicima usluga:

Prihvaćenost od strane korisnika usluga jedan je od osnovnih temelja opstanka Društva. Budući da je Društvo implementiralo novi načina odvoza otpada, edukacija korisnika, suradnja i pozitivan stav prema Društvu su od presudne važnosti kako bi novi sustav donio željene rezultate u vidu visokog postotka odvajanja otpada.

Održavanje financijske stabilnosti:

Ovo je stalna mjera, koja se provodi putem mnogobrojnih aktivnosti:

- pravovremenim fakturiranjem izvršenih usluga

- stalnim ažuriranjem baza korisnika

- poduzimanjem svih raspoloživih mjera naplate

- racionalizacijom i stalnom kontrolom troškova u svim segmentima poslovanja

Kontinuirana edukacija zaposlenika:

Investicija u edukaciju zaposlenih je investicija u budućnost Društva. Svaki zaposlenik mora biti upoznat sa mjerama i načinima najefikasnijeg izvršavanja povjerenih mu radnih zadataka, mjerama zaštite na radu, te motiviran da stečena znanja stalno usavršava i neprestano primjenjuje u svakodnevnom radu.

Edukacijom zaposlenih posredno se djeluje i na edukaciju okruženja, jer upravo kroz interakciju sa našim zaposlenicima korisnici usluga dolaze do relevantnih informacija iz djelokruga poslovanja Društva.

**2. TEMELJNI PODACI DRUŠTVA**

Društvo MED EKO SERVIS d.o.o. osnovano je Izjavom o osnivanju društva s ograničenom odgovornošću dana 24.04.2013. godine.

Osnivač Društva je Općina Medulin, a temeljni kapital iznosi 1.378.900,00 kn.

Članovi Nadzornog odbora:

Alen Rosanda, predsjednik

Aldo Peruško, zamjenik predsjednika

Simeone Ukotić, član

Mate Mezulić, član

Valter Terlević, član

Osobe ovlaštene za zastupanje:

- Edo Krajcar - član uprave,

- zastupa društvo samostalno i pojedinačno

**3. MISIJA, VIZIJA I CILJEVI DRUŠTVA**

3.1. **MISIJA**

Misija MED EKO SERVIS-a d.o.o. je da u zakonskim okvirima, u suradnji s osnivačem i

u djelokrugu prenesenih ovlasti za obavljanje komunalnih djelatnosti, osigura učinkovito i

kvalitetno obavljanje komunalnih usluga za sve svoje korisnike.

Društvo će u svom djelovanju osobito poštovati principe zaštite okoliša, javni interes

zajednice u kojoj djeluje, kontinuirano raditi na edukaciji zaposlenih i šire javnosti,

vodeći stalnu brigu o zadovoljstvu svojih radnika, kao i korisnika usluga.

3.2. **VIZIJA**

Uz poštivanje ekoloških principa i zadovoljstva svojih korisnika, naša vizija je osigurati

dostupnost i ekonomsku prihvatljivost svih komunalnih usluga koje nudimo.

U tu svrhu ćemo kontinuirano raditi na unapređenju postupanja sa neopasnim i komunalnim otpadom i podizanju kvalitete rada na održavanju, uređenju i čišćenju javnih površina, zelenih i cvjetnih površina, kupališta, lučica, groblja, i svih ostalih javnih površina i objekata o kojima skrbimo.

Želimo doprinijeti podizanju nivoa ukupne uređenosti naše općine, zaštiti krajobrazne baštine i tradicionalnog mediteranskog krajolika, poštujući pri tome načela ekonomičnosti, racionalnosti i svrsishodnosti.

3.3. **CILJEVI**

Ciljevi predstavljaju krajnje točke kojima je usmjereno naše poslovanje. Trajni cilj je

organizirati rad Društva na način da optimalno upravljamo svim segmentima poslovanja.

To ćemo postići aktivnim praćenjem poslovanja, analizom uočenih slabosti i temeljem toga donošenjem strateških ciljeva za svaku poslovnu godinu.

Naši ciljevi u 2020. su:

* stvaranje uspješne organizacijske mreže koja će svim zaposlenima omogućiti ostvarivanje maksimalnih potencijala
* povećanje ukupne efikasnosti poslovanja i reduciranje troškova, osobito u segmentu vanjskih usluga
* jačanje Društva kroz stvaranje vlastite baze podataka najbolje prakse, postojećih procedura i umrežavanje svih raspoloživih znanja i informacija
* unaprjeđenje odnosa i komunikacije sa korisnicima usluga, te jačanje povjerenja korisnika u Društvo

**4. PLAN PRIHODA PO POSLOVNIM JEDINICAMA**

Med eko servis d.o.o. ostvaruje prihode najvećim dijelom iz samostalnog obavljanja djelatnosti, pri čemu se kao značajan korisnik usluga javlja Općina Medulin i to u segmentu održavanja komunalne infrastrukture i održavanja dječjih igrališta i fitness sprava.

Oko polovine ukupnih prihoda društvo ostvaruje iz djelatnosti odvoza otpada od korisnika usluga - fizičkih i pravnih osoba

U 2020. godini očekuje se ostvarenje prihoda u visini 18.579.450,80 kn.

**01 - OPĆI POSLOVI**

U 2014. godini sklopljen je ugovor o pružanju usluga (računovodstvenih, tajničkih i upravljačkih) sa TD Albanež d.o.o., te se time pojavila nova grupa prihoda.

Obzirom na obujam usluga koje Med eko servis d.o.o. obavlja za Albanež d.o.o., osim redovitih mjesečnih računa temeljem ugovora, krajem godine fakturiraju se zbirno i troškovi uprave direktno vezani za realizaciju projekata izgradnje fekalne kanalizacije.

Osim gore navedenih prihoda od upravljačkih usluga, planiraju se i manji prihodi od naplate šteta, odgođenog priznavanja amortizacije i ostalog.



**02 - ODRŽAVANJE KOMUNALNE INFRASTRUKTURE**

Ova grupa prihoda za 2020. godinu planirana je u visini 5.923.128,80 kn, a odnosi se na realizaciju programa održavanja komunalne infrastrukture u dijelu koji se odnosi na čišćenje javnih površina, čišćenje kupališta i lučica, obnovu zelenila na cvjetnim površinama, čišćenje i održavanje zelenih površina, te novogodišnje uređenje i postavljanje zastava.

Konačne iznose će odrediti Općina Medulin koja temeljem prijedloga Med eko servisa d.o.o. donosi Program održavanja komunalne infrastrukture.

Dijelovi Programa kojima se financiraju zasebne djelatnosti Med eko servisa su izdvojene iz ove tablice. To su održavanje igrališta (iznos 130.000,00 kn), iznošenje i odvoz smeća (1.841.240,00 kn) i investicijsko održavanje groblja (192.000,00 kn).



**03 - SAKUPLJANJE I ODVOZ OTPADA**

U 2020. godini očekuje prihod od sakupljanja i odvoza otpada u visini 11.544.960,00 kn.



Prihodi od sakupljanja i odvoza otpada ostvaruju se od tri grupe korisnika: fizičkih osoba, pravnih osoba, te iz Proračuna Općine Medulin, tj. iz Programa održavanja komunalne infrastrukture sa stavke „iznošenje i odvoz smeća“ koja obuhvaća: sakupljanje i odvoz krupnog otada, pražnjenje košarica, sakupljanje i odvoz selektivno izdvojenog otpada sa javnih površina.

Ostali prihodi sastoje se od odgođenog priznavanja prihoda u visini 659.720 kn, prihoda od naknade šteta u visini 26.000,00 kn te ostalih prihoda u visini 17.220,00 kn.

**04 – PROMIDŽBA I ODNOSI S JAVNOŠĆU**

Od 2018. godine prema odluci osnivača Med eko servis više ne obavlja ovu djelatnost.

**05 - REDOVNO ODRŽAVANJE GROBLJA**



U 2020. godini planirani su značajniji popravci na starim dijelovima groblja.

**06 - ODRŽAVANJE IGRALIŠTA I FITNESS SPRAVA**

Održavaju se službena dječja igrališta na području općine Medulin i fitness sprave na otvorenom.



Prihodi su planirani u iznosu dovoljnom za pokrivanje troškova redovitog održavanja i investicijskog održavanja. Sanacija eventualnih šteta iznad planiranih sredstava će se provesti u dogovoru sa Općinom Medulin koja će kao vlasnik igrališta i fitnes sprava na otvorenom osigurati potrebna sredstva.

1. **PLAN RASHODA PO POSLOVNIM JEDINICAMA**

U 2020. godini planiraju se ukupni rashodi u visini 18.536.495,00 kn. Najveći dio rashoda, kao i prihoda, otpada na poslovnu jedinicu sakupljanja i odvoza otpada, a zatim na održavanje komunalne infrastrukture. Značajni su i rashodi općih poslova, jer sadržavaju troškove rada svih općih i zajedničkih službi i uprave. Ove tri poslovne jedinice ostvaruju 98,72% ukupnih rashoda poslovanja.

**01 - OPĆI POSLOVI**

Troškovi općih poslova obuhvaćaju rad svih zajedničkih službi koje vrše poslove prodaje, nabave, naplate, knjigovodstva, komunikacije sa kupcima, osiguranja i slično.

Troškovi članova uprave, te svih djelatnika koji nisu izravno zaposleni na izvršavanju poslova samo jedne djelatnosti iskazani su u ovoj poslovnoj jedinici.

Isto tako, u ovoj grupi su iskazani troškovi korištenja i održavanja poslovnih prostora, revizije i intelektualnih usluga za poduzeće Med eko servis.

Opći poslovi se iskazuju zasebno temeljem preporuka državne revizije, kako bi se točno mogli odrediti izravni troškovi pojedinih djelatnosti.



**02 – ODRŽAVANJE KOMUNALNE INFRASTRUKTURE**

U ovoj poslovnoj jedinici stvaraju se najveći troškovi vanjskih usluga.

Većina troškova vanjskih usluga ove poslovne jedinice odnosi se na rad poduzeća - kooperanta Regi elektrik d.o.o. sa kojim surađujemo dugi niz godina na realizaciji programa održavanja komunalne infrastrukture.

Veliki dio vanjskih troškova odnosi se i na dobavljače materijala (tampon određenih dimenzija) za održavanje plaža na području Općine Medulin, te na realizaciju poslova na pripremi naselja za turističku sezonu koji se dogovaraju u suradnji sa TZOM i Općinom.



**03 – SAKUPLJANJE I ODVOZ OTPADA**

U ovoj poslovnoj jedinici ostvaruju se najveći prihodi i najveći rashodi, a također je u njoj i najveći broj zaposlenih djelatnika.

Od troškova su, uz troškove osoblja od 4.018.300,00 kn, osobito značajni vanjski troškovi deponiranja otpada za koje je u idućoj godini planirano čak 3.330.600,00 kn. Uz ŽCGO Kaštijun u ovom iznosu su i planirani troškovi zbrinjavanja svih frakcija sakupljenog otpada.



**04 – PROMIDŽBA I ODNOSI S JAVNOŠĆU**

Ovaj odjel se 2018. godine ukinuo.

**05 – REDOVNO ODRŽAVANJE GROBLJA**

Troškovi ove djelatnosti uglavnom se odnose na popravke i razne zahvate na rekonstrukciji građevina na grobljima, te na troškove redovne košnje i čišćenja.



**06 – ODRŽAVANJE IGRALIŠTA I FITNESS SPRAVA**

Troškovi ove djelatnosti se uglavnom sastoje od troškova vanjskih usluga.



1. **TERMINSKI FINANCIJSKI PLAN**

U nastavku su tablice terminskih financijskih planova na nivou poduzeća, te za svaku poslovnu jedinicu posebno.

Planira se ukupan prihod u visini 18.579.450,80 kn, ukupan rashod u visini 18.536.495 kn, te pozitivan financijski rezultat u visini 42.955,8 kn.

Plan je izrađen na temelju podataka o poslovanju poduzeća u razdoblju 01.01-31.10.2019. godine.

Tijekom godine ćemo provoditi usklađivanje plana sa stvarnom situacijom utvrđenom u poslovanju.



U prilogu ovog Plana poslovanja nalaze se tablice terminskih planova po mjesecima na nivou cijelog poduzeća, te za svaku poslovnu jedinicu zasebno.

**7. POLITIKA ZAPOŠLJAVANJA U 2020. GODINI**

MED EKO SERVIS d.o.o. završava 2019. godinu sa ukupno 44 zaposlenih. Sezonskim radnicima prestali su ugovori o radu na određeno vrijeme, a jedna djelatnica je najavila odlazak u mirovinu sa datumom 09.01.2020. , pa nije planirana među zaposlenima u 2020. godini.

Detaljna razrada dana je u tablici u nastavku:



Na dan 31.12.2019. jedan djelatnik zaposlen na poslovima vozača teretnog i specijalnog vozila je na dugotrajnom bolovanju, a dvojici zaposlenih na poslovima iznosača otpadaka prestaju ugovori o radu na određeno vrijeme, s tim da se očekuje produženje ugovora o radu.

Politika zapošljavanja Društva temelji se na slijedećem:

1. Zadržavanje postojećeg broja zaposlenih
2. Nova radna mjesta će se otvarati isključivo radi zakonskih uvjeta i odredbi ili zbog povećanja obima posla kada se isti ne može zamijeniti automatizacijom ili strojnim radom ili postojećim radno-organizacijskim kapacitetima
3. Nova zapošljavanja vršti će se isključivo radi zamjene radnika na bolovanju, zbog odlaska u mirovinu, fluktuacije radne snage, sezonskog povećanja obima posla ili preuzimanja novih poslova na komercijalnoj osnovi

U 2020. godini planira se:

1. Tijekom godine, ovisno o potrebama će se zaposliti 7 sezonskih radnika na poslovima iznosača otpadaka, s tim da će dužina trajanja ugovora ovisiti o potrebama društva. iznosača otpadaka koji i sada povremeno rade sa ugovorima na određeno vrijeme, od kojih će 5 djelatnika ući u sustav stalnih sezonaca

Planirano kretanje broja zaposlenih tijekom 2020. godine:



Osnovne smjernice zaštite na radu

Kao i u dosadašnjem poslovanju, zaštiti na radu pridavat će se posebna pažnja, kroz sustavno praćenje i kontrolu svih radnih procesa, mjesta rada te oruđa i alata u upotrebi.

Sustavno i planski provode se kontrolni zdravstveni pregledi svih zaposlenih radnika društva, periodičko atestiranje mehaniziranih alata, uređaja i strojeva u uporabi, te mikroklimatskih uvjeta rada.

U skladu sa zakonskim propisima, Društvo je sklopilo ugovor o poslovnima zaštite na radu sa ovlaštenim trgovačkim društvom.

U 2019. godini, do dana donošenja ovog plana, u MED EKO SERVISU nije zabilježena niti jedna povreda na radu.

Plan stručnog usavršavanja zaposlenih

U 2020. godini će se prema potrebi vršiti edukacija zaposlenih o radu na siguran način za radna mjesta sa posebnim uvjetima rada.

Zaposlenici koji rade na računovodstvenim i knjigovodstvenim poslovima prate promjene zakonskih propisa sa njihovog područja rada, te prema potrebi prolaze edukacije. Dodatni izvor informacija čine i stručni časopisi koji su im na raspolaganju.

Zaposlenici koji rade na poslovima javne nabave prolaze edukacije prema programu usavršavanja radi zadržavanja certifikata, te osobito u slučaju izmjene zakonske regulative sa tog područja.

Poseban naglasak će se u 2020. godini dati na edukaciju iz područja gospodarenja otpadom u koju će se trebati uključiti veći broj zaposlenika, od neposredno uključenih u proces odvoza, preko referenata zaduženih za to područje, pa do članova uprave. Osim toga, planira se i nastavak edukacije stanovništva na našem području koja se, usporedno sa uvođenjem sakupljanja odvoza po sistemu od vrata do vrata, vrši putem pisanih materijala i skupova građana u suradnji sa vanjskim stručnim suradnicima.

**8. PLAN INVESTICIJA U 2020. GODINI**

U 2020. godini planiraju se investicije u djelatnosti sakupljanja i odvoza otpada, te investicija u kupnju vlastitog poslovnog prostora.Investicije u djelatnosti sakupljanja i odvoza otpada se planiraju realizirati iz kapitalnih pomoći Općine Medulin, sufinanciranjem od strane Fonda za zaštitu okoliša i energetsku učinkovitost, a dijelom i iz redovitog poslovanja.

Investicija u poslovni prostor se planira realizirati dugoročnim kreditom, i financirati iz vlastitog poslovanja. Procjenjuje se da će vrijednost investicije biti cca. 2.400.000,00 kn, na rok od 15 godina.

U 2020. godini nastavlja se otplata financijskih leasinga za kamion za odvoz otpada, te se očekuje sufinanciranje Općine Medulin u visini 147.000,00 kn.

Nastavlja se otplata financijskog leasinga za mini bus, za što se očekuje sufinanciranje Općine Medulin u visini 131.000,00 kn.

Čeka se natječaj FZOEU početkom 2020. za nabavu novog kamiona autosmećara.

**Planirani iznosi kapitalnih pomoći i sufinanciranja od strane Općine Medulin (395.000,00 kn):**

1. kamion za smeće – postojeći ugovor (rate leasinga 2020.) 147.000,00 kn
2. mini bus (rate leasinga 2020.g.) 131.000,00 kn

**Vlastita sredstva MED EKO SERVIS d.o.o. (541.600,00 kn):**

1. rate leasinga za novo komunalno vozilo 100.000,00 kn
2. rate leasinga za novu čistilicu 281.600,00 kn
3. rate kredita za poslovni prostor 160.000,00 kn

**9. ZAKLJUČAK**

Društvo Med eko servis d.o.o. je uspješno uvelo sustav prikupljanja otpada po sistemu „od vrata do vrata“ na cijelom području Općine Medulin. U primjeni je novi cjenik usluga baziran na Zakonu i Uredbi o održivom gospodarenju otpadom. Količina prikupljenog otpada od svakog korisnika evidentira se očitanjem čipa koji je ugrađen u posudi za otpad, te se podatak o pražnjenju posude automatski bilježi u sustavu za obračun usluga. Napravljene su potrebne prilagodbe baza podataka korisnika i sustava za obračun usluga.

U 2020. godini očekuje nas unaprijeđenje uspostavljenog sustava na osnovi uočenih manjkavosti, rad na edukaciji stanovništva i stalna komunikacija sa korisnicima usluga kako bismo uspostavili sustav koji odgovara potrebama svih kategorija korisnika.

Da bismo to uspjeli, potrebno se ojačati kadrovski i organizacijski, te koliko nam to mogućnosti dozvoljavaju raditi na modernizaciji voznog parka radnih vozila.

Novina u poslovanju je otvaranje reciklažnog dvorišta, što će dovesti do značajnih organizacijskih i kadrovskih prilagodbi u radu društva.

Nastaviti će se s implementacijom FMC-a, koji će uz primjenu ISO standarda poboljšati efikasnost rada i pridonijeti boljim rezultatima poslovanja.

Društvo će provoditi mjere štednje i racionalizacije poslovanja kako se ne bi u pogledu troškova dovela u pitanje likvidnost poduzeća. Istovremeno će se poduzimati sve dostupne mjere naplate dospjelih potraživanja.

Očekujemo dobru suradnju sa Ministarstvom zaštite okoliša i energetike kao i Fondom za zaštitu okoliša i energetsku učinkovitost, koji, uz Općinu Medulin, sufinancira investicije u te nabavku posuda za prikupljanje otpada i komunalnih vozila.

Ukoliko se ukaže mogućnost, nastojat ćemo se kandidirati i za bespovratna sredstva EU fondova, putem Ministarstva regionalnoga razvoja i fondova Europske unije.

Naša će nastojanja u 2020. godini biti usmjerena u povećanje kvalitete usluge i unaprjeđenje organizacije rada, kako bismo što učinkovitije ispunjavali zadaću koju nam je Osnivač i lokalna zajednica povjerila.

MED EKO SERVIS d.o.o.

Član Uprave

Edo Krajcar, mag.oec.